Nekter å vurdere egen OL-innsats
Evalueringsrapporten fremmet klar kritikk mot OL-prosessen som ble stoppet i høst. I den kampen var generalsekretær i Norges Idrettsforbund, Inge Andersen, en av de fremste frontfigurene. Han kaller OL-rapporten et solid stykke arbeid og grundig. På spørsmål om han føler kritikken går på ham svarer Andersen: - Jeg er jo ydmyk. Jeg har vært en del av en søkerkomité, som en av mange. Vi gikk inn i denne prosessen med Oslo kommune og ut av den med Oslo kommune. Vi nådde ikke frem til målstreken og da sier det seg selv at det helt sikkert er ting som kunne vært gjort bedre i arbeidet, sier Andersen.Etter Idrettstyremøtet torsdag ettermiddag sa Idrettspresident Børre Rognlien at det var uheldig at han og ledelsen i Norges Idrettsforbund ble de som kjempet i første linje for OL-saken og at en felles sterk organisasjon manglet. Han brukte London-OL som Sebastian Coe frontet som et eksempel som burde vært etterfulgt. - Hvordan vurderer du din egen innsats i OL-prosessen, Andersen? - Den må andre vurdere. Jeg kan ikke gjøre det, sier Inge Andersen til VG. - Sier du deg fornøyd? - Det var et mål å få OL og Paralympics til Norge. Jeg er skuffet over at vi ikke klarte det. Det er en skuffelse at vi ikke klarte å nå det som ville vært en betydelig verdiskapning for norsk idrett. Det klarte vi ikke ved denne korsveien. Så får fremtiden vise om vi er klar for det, sier Andersen. Generalsekretæren påpeker derimot at han har vært en av bidragsyterne til å få Ungdoms-OL til Norge.Tirsdag fortalte leder av Finnmark Idrettskrets May Bente Eriksen til VG at det varubehagelig å være OL-motstander i Idrettsforbundet. Flere særforbund og enkeltpersoner har kommet med lignende tilbakemeldinger til utvalget som lagde OL-rapporten. Eriksen mener det er ledelsens ansvar at motforestillinger kan komme frem. - Hvis noen opplever at takhøyden ikke er stor nok i norsk idrett må vi i fellesskap sørge for at den blir større, sier Andersen som mener det bare skulle mangle at det ikke er forskjellige opplevelser av hvordan ting blir debattert i en organisasjon som Idrettsforbundet. Andersen sier det skal være stor takhøyde i idretten, at ledelsen nå er åpen for alle innspill, og at denne diskusjonen skal foregå åpent.VGs kommentator Truls Dæhli var etter fremleggingen av rapporten klar på atdet må en ny ledelse til for å endre manglende kulturen i Norges Idrettsforbund som blir kritisert. Det vil ikke Inge Andersen kommentere. - Ser du rapportens kritikk som en grunn til at lederskapet blir skiftet ut? - Jeg vurderer selvfølgelig ikke mine ledere. De politisk valgte er det Idrettstinget som vurderer. Jeg er ansatt i Norges Idrettsforbund og forholder meg til min arbeidsgiver og Idrettsstyret som til enhver tid vurderer min innsats, sier Andersen. - Er du rett mann videre? - Jeg kan ikke vurdere meg selv, sier Andersen.
Rapporten etter OL-vrakingen var tydelig i kritikken av Norges Idrettsforbund. Generalsekretær Inge Andersen vil ikke vurdere sin egen innsats.